Juliet Jopling

**Juliet Jopling** (født 1972) er en britisk-norsk bratsjist. 

Jopling er solobratsjist i Operaorkesteret og bratsjist i Engegård Quartet. Hun har vunnet flere priser og har spilt med en rekke orkestre og ensembler i Europa. 

Jopling har bodd i Norge siden 2004 med sin samboer Arvid Engegård. 

Jopling spiller en bratsj bygget av Giuseppe Guadagnini i 1770. 

## Bakgrunn
Juliet Jopling vokste opp i en musikalsk familie. Hennes tante, fiolinisten Louise Grattan (f. Jopling) hadde kurs i fiolinspill og underviste også Juliet og hennes søsken. Faren, John Jopling, startet Colchester Youth Chamber Orchestra hvor Juliet spilte fra hun var 8 år. Jopling spilte først fiolin, men begynte som 11-åring også å spille bratsj. Fra 18-årsalderen har bratsj vært hovedinstrumentet. I oppveksten spilte Juliet stryketrio sammen med søsteren Daisy på fiolin og broren Orlando på cello. Hun deltok i Essex School String Orchestra som konsertmester, Pro Corda School for String Players, National Youth Orchestra of Great Britain, Prussia Cove International Musicians Seminar og The European Community Youth Orchestra som bratsjist. 

## Studier
Jopling studerte fiolin med Olive Cox til hun var 11 år og med Brigid Kirkland-Wilson til hun var 14 år. Hun studerte også bratsj med Bridget Crouch ved Royal College of Music Junior Department fra hun var 11 år til hun var 14 år, og hun fortsatte bratsj-studiene med Griogori Zhislin ved Royal College of Music til hun var 19 år. Jopling studerte senere bratsj med David Takeno ved Guildhall College of Music i London, Thomas Riebl ved Mozarteum i Salzburg og har kurs med blant andre Ferenc Rados ved International Musician Seminar i Prussia Cove. 

Jopling har diplom i utøvende bratsj og pedagogikk for bratsj fra Royal College of Music i London. I tillegg har hun master i økonomi fra Trinity College, Cambridge University. 

## Kammermusikk
Juliet Jopling var blant de grunnleggende medlemmene av Sándor Végh Ensemble og Quince Quartet. Sammen med Arvid Engegård, Atle Sponberg og Jan Erik Gustafsson, grunnla hun i 2006 Engegård Quartet. Som medlem i denne kvartetten er hun grunnlegger og ansvarlig for «....på 1-2-3»-festivalene. Dette er en årlig festival konsentrert rundt én enkelt komponist hvert år. Jopling har tatt initiativet til og er en del av det kunstneriske teamet av Oslo Quartet Series. 

Joplilng er opptatt av å få unge til å bli interessert i klassisk musikk og å få fram unge musikere. Kvartetter med unge musikere innleder alle konsertene i Oslo Quartet series. Hun er en av grunnleggerne av Nordberg strykeorkester som er et lokalt orkester for barn og ungdom.    

## Orkestre, solist- og gjesteopptredener
Juliet Jopling er solobratsjist i Det norske operaorkesteret. Hun har også vært solobratsjist i Det norske kammerorkester og Operaorkesteret i Rouen. Hun har hatt solistoppdrag og vært gjestebratsjist i en rekke orkestre. I Norge har det vært i Kringkastingsorkesteret og Oslofilharmonien. Europeiske orkestre hun har gjestet er The Brandenburg Philharmonic, The London Soloists Chamber Orchestra, Camerata Academica, Salzburg, Chamber Orchestra of Europe, Ensemble Modern, Frankfurt, London Mozart Players, Britten Sinfonia, The English Chamber Orchestra og Dresden Symfoniorkester. Hun var solist i Waltons bratsjkonsert med Philharmonia London under Jan Latham Koenig.

## Priser

* 1989 Peter Morrison Concerto Prize
* 1991 Craxton Memorial Trust
* 1991 South East Arts
* 1994 Martin Trust, Trevor Snoad Prize
* 1995 Countess of Munster Musical Trust
* 1995 Ian Fleming Memorial Awards
* 1997 Karl Doktor-prisen ved Lionel Tertis internasjonale bratsjkonkurranse
* 1998 Live Music Now
* 2000 Young Concert Artist 2000 for National Federation of Music Societies
* 2010 «Supersonic Award» av musikkmagasinet *Pizzicato* for innspillingen av kvartetter av Beethoven, Nordheim og Bartók, med Engegård Quartet

## Diskografi
Juliet Jopling har som medlem av flere ensembler, vært med på en rekke CD-innspillinger. 

* 1992 Roger Eno With Kate St. John: The Familiar. All Saints Records
* 2002 Helmut Lachenmann: Schwankungen Am Rand.  ECM Records
* 2008 String Quartets, Haydn – Solberg – Grieg. Engegårdkvartetten. 2L
* 2008 Moscow Art Trio & The Norwegian Chamber Orchestra: Village Variations.  Jaro        
* 2010 String Quartets, Beethoven – Nordheim – Bartók. Engegård Quartet. 2L
* 2010 Catharinus Elling: Quartets. ‎Engegård Quartet, Nils Anders Mortensen. Simax Classics
* 2013 String Quartets, Haydn – Nordheim – Bartók. Engegårdkvartetten. 2L
* 2014 Rolf Nylend og Håvard Svendsrud med ensemble: Gamle danser fra Sør-Odal. ‎Aksent  
* 2014 String Quartets vol. IV, Franz Schubert – Maja Ratkje – Benjamin Britten – Joseph Haydn. Engegård Quartet. 2L  
* 2015 Rolf Nylend og Håvard Svendsrud med ensemble: Danser i gammel stil. Av Per Bolstad ‎(CD, Album). Aksent  
* 2017 Mozart: Prussian String Quartets ‎(CD, Album). Engegård Quartet. Lawo Classics  
* 2018 Bendik Hofseth: Atonement. C+C Records
* 2018 Schumann: The String Quartets. Engegård Quartet. BIS
* 2019 Mozart: String Quartets Dedicated To Haydn K. 421, K. 428 & K. 465. ‎Engegård Quartet. Lawo Classics  
* 2020 Schumann: Piano Quintet, Op. 44, Piano Quartet, Op. 47. Engegård Quartet, Nils Anders Mortensen. Lawo Classics      
* 2021 Bendik Hofseth With Eivind Aarset: Roots.  ‎C+C Records  
* 2022 Tore Johansen: Nå, Lille Humle. Inner Ear  
* 2022 Mustonen: String Quartet No. 1, Piano Quintet. Engegård Quartet, Olli Mustonen. Lawo Classics
* 2023 Johan Kvandal: Complete String Quartets. Engegård Quartet. Lawo Classics  

## Referanser


## Eksterne lenker
Engegård Quartet hjemmeside

"..på 1-2-3-festival"

Oslo Quartet Series

Engegård Quartet på Discogs

Engegård Quartet på Musicbrainz

Engegård Quartet på AllMusic